酬寺簿勸農追和淵明見貽
作者：羅願
朝代：宋

paragraphs: 江漢之會，中具五民。
見異而遷，乃喪厥真。
相彼樊山，我行所因。
有閒其壤，問彼居人。
方時清明，家自爲稷。
其藪其浸，其動其植。
孰爲使民，有田不穡。
亦惟蒲魚，恃此鮮食。
歲運周回，景躔西陸。
帝籍重開，天顔逾穆。
耕事將起，毋荒遊逐。
凡我農官，戒民宜宿。
戒民伊何，美成在久。
譬彼射侯，則求其耦。
驅率慵墮，轉緣南畝。
數耘疾收，在而心手。
農亦有書，匪藏金匱。
盍耕如莘，盍饁如冀。
桑蔭清好，濁醪日至。
已勤而食，則無所愧。
勿謂此州，遠連邊鄙。
我疆西北，盡其四履。
風雨順時，日星循軌。
屢豐作頌，以致歸美。